Умешност командовања овај пуковник је испољио и у борбама пред Приштином, где је његова дивизија дала пресудан допринос у ослобађању овог града.У јеку историјске Кумановске битке, Моравци другог позива су по хладном и кишовитом времену потукли непријатеља и овладали Урошевцем и Качаничком клисуром коју су бранили остаци Приштинског турског одреда и десетак хиљада колаборациониста. Потом су, крајем октобра и почетком новембра, ослободили Тетово и Гостивар и разбили остатке турског Седмог корпуса код Кичева.